Evel-just e lavaran-se peogwir n'on  ket gwall vat e sport, ne blij ket din ha ne ran ket kalz strivoù sur a-walc'h, met a-viskoazh em eus kavet spontus an diforc'h bras a oa gant ar vugale er c'hentelioù sport. Diouzh un tu e oa ar re a rae (pop-quiz, pet 'a' pet 'r' ha pet 'e' a oa en tamm frazenn-se ?) sport dija, ha diouzh an tu all ar re ne raent ket. Poum ! Ha na glaskit ket ma lakaat da grediñ e oa tu da adtapout live ar sportourien dre ar c'hentelioù-sport hepken. Pleustriñ er gêr ne oa ket gwall aes (dreist -holl pa vez sportoù a-skipailh), ar pezh a zo un diforc'h bras e-keñver an danvezioù all. Rak ya, anat eo din ivez ez eus lod a zo gwelloc'h e galleg eget lod all, lod a zo oueskoc'h gant ar sifroù, lod a zo ampartoc'h war an douaroniezh, met ar re ne oant ket a c'helle dont a-benn gant un tammig labour-noz ha deskiñ. Un afer kompren eo, ha daoust ma ne vefemp ket holl kevatal a-fed gouiziegezh ha donezon (ha skopañ a ran war ar re a gredfe difenn ur soñj ken pout) e oa posubl d'an holl en em dennañ. E sport koulskoude e oa hogos dibosubl.